钦定古今图书集成/理学汇编/经籍典/第186卷 > 郑樵春秋传 > 《终获麟》
## 钦定古今图书集成/理学汇编/经籍典/第186卷 > 郑樵春秋传 > 《终获麟》

或谓《春秋》成而麟至鲁，胡安国以为文成麟至，亦理
之常，不可谓无。或者又谓《春秋》感麟而作，以问于伊
川，伊川以为夫子之意，盖亦有素因此一事而作，故
亦因此一事而终其书。《春秋》不害为获麟而作。然麟
不世出，《春秋》岂不作？因图书而画卦，使图书不出，八
卦亦须作。惟此言得之。或者又曰：“《春秋》绝笔于获麟”，
谓仲尼伤己之不遇而绝笔也。不知凤鸟不至，河不
出图，夫子之叹久矣，岂至是而后知之耶？左氏谓圣
人之意，初不在此，故续经至夫子卒，使夫子果因获
麟而绝笔，为一经之主意。左氏于三家闻见最优，岂
不知此，况敢续经乎？大扺终于获麟，此史家之常事，
圣人初无意也。麟获于哀公十四年，《春秋》成于是年
之九月，越二年而孔子卒。凡史家记录时事，必缺其
近数年，俟他日裒集所未闻而载之，非如后世日历
之所记也。不幸夫子遽卒，而以麟为春秋之祥，以获
麟为夫子之衰，可乎？大抵汉世经师推寻圣人太过，
适以启天下之疑，不知圣人初无意于此也。或者又
强为之说曰：“不书地，不使麟，以地得也；不书公，不使
麟，以公得也。”呜呼！以是而论，《春秋》，岂真知《春秋》也哉？
如《史记》谓终于获麟，则非矣。